Virgin-vliegtuig nie gekaap nie, slegs besope passasierGewapende polisie bewaak die vliegtuig Foto: HKV/Barcroft Media ŉ Vliegtuig van Virgin Airlines moes ŉ noodlanding in Bali doen nadat ŉ besope passasier ŉ kapingswaarskuwing laat afgaan het. Die passasier het glo die kajuit bestorm. Die lugmag in Indonesië het gesê soldate het op die Boeing 737-800 toegesak ná aanvanklike berigte dat die vliegtuig, van Brisbane in Australië, gekaap is. Die passasier is in hegtenis geneem toe die vliegtuig van Virgin Australia by die Denpasar-lughawe geland het, berig Sydney Morning Herald. Die man het glo reeds op die vlug aggressief opgetree en is in die lug geboei. Heru Sudjatmiko, ŉ beampte van Virgin Australia het later bevestig daar was geen poging om die vlug te kaap nie, en het die voorval as ŉ “vlug-noodgeval” beskryf. “Dit was duidelik ŉ misverstand,” het Sudjatmiko gesê. “Dit was ŉ dronk persoon. Te veel alkohol het veroorsaak dat hy aggressief opgetree het.” Die lugredery het bevestig alle passasiers is ongedeerd en is ontruim.